Ügyrend
Elnök
Kiosztottuk a 2010. február 10-én, szerdán az eljárási szabályzat 137. cikkének értelmében az elnökök értekezlete által összeállított végleges napirendtervezet.
A képviselőcsoportok beleegyezésével a következő módosításokat javaslom:
Csütörtök:
A csütörtöki ülést illetően a Szocialisták és Demokraták Európai Parlamenti Képviselőcsoportja kérelmet nyújtott be arra vonatkozóan, hogy "A meghatározott jogi formájú társaságok éves beszámolói, tekintettel a mikrovállalkozásokra” című Lehne-jelentéséről szóló szavazást elhalasszuk.
Martin Schulz
az S&D képviselőcsoport nevében. - (DE) Elnök úr! Képviselőcsoportunk ma délelőtt rendkívül heves vitát folytatott a Lehne-jelentésről. A megbeszélések még nem értek véget. Ez néha előfordul a képviselőcsoportokon belül. Azt szeretnénk, ha Lehne úr mint előadó a márciusi részülésig időt adna számunkra, hogy még egyszer átgondoljuk, milyen irányban léphetünk tovább a jelentést illetően, és mint szociáldemokraták, milyen álláspontot kívánunk kialakítani ebben az ügyben. Képviselőcsoportunkban eltérő nézőpontok érvényesülnek - ezt őszintén bevallom.
Hálás lennék, ha lefolytathatnánk a vitát, ha azonban Ön, Lehne úr, lehetőséget adna rá, hogy a márciusi részülésig elhalasszuk a szavazást, azzal képviselőcsoportunknak - és úgy vélem, a többi képviselőcsoportnak is - legalább valamivel több ideje lenne az alapos vitához és véleménye kialakításához.
Klaus-Heiner Lehne
előadó. - (DE) Elnök úr, hölgyeim és uraim! Úgy gondolom, örömteli, hogy a Szocialisták és Demokraták Progresszív Szövetsége Parlamenti Képviselőcsoportja részletesen foglalkozik a kérdéssel. Ugyanakkor elmondanám, hogy a Parlament 2008 decemberében közel egyhangúlag fogadta el azt az állásfoglalást, amelyben arra kértük az Európai Bizottságot, hogy pontosan a ma tárgyalthoz hasonló javaslatot nyújtson be. A Parlamentnek ki kell tartania saját döntése és a Tisztelt Házban évek óta nyíltan hangoztatott szándék mellett.
Mivel minden jogszabályjavaslat esetében teljesen természetes, hogy egyes pontokkal kapcsolatban aggodalmak merülnek fel, a Jogi Bizottságban a nyitott kérdésekre kompromisszumos megoldást találtunk. Világosan szeretném leszögezni, hogy a kompromisszum elfogadásra kész. Mindazonáltal megértem, hogy ésszerű lenne tovább bővíteni a jelentést támogatók körét. Ha Schulz úr erőfeszítéseinek célja a támogatók számának növelése, semmi kifogásom az ellen, hogy a szavazást a következő, márciusi plenáris ülésig elhalasszuk. Ez az üggyel kapcsolatos személyes véleményem. Nem a képviselőcsoportom véleménye, amely ma reggel határozottan másképpen döntött. Mégis úgy gondolom, lehetőséget kell adnunk a szocialistáknak a megállapodásra, hogy ezáltal elősegíthessék a bürokrácia csökkentését és a kis- és középvállalkozások terheinek enyhítését.
Dirk Sterckx
(NL) Elnök úr! Köszönetet szeretnék mondani képviselőtársamnak, Lehne úrnak az imént elhangzottakért, ennek ellenére azt kérném, hogy tekintettel a körülményekre, engedje meg, hogy módosításokat nyújtsuk be és azokat megvitassuk. A jelenlegi tervezet csupán egy szavazást említ, és nem ad lehetőséget a Lehne úr jelentésére vonatkozó módosítások benyújtására.
Martin Schulz
(DE) Elnök úr! Megismételném a kérésemet. Nem kérdés, hogy támogatjuk a vitát. Csupán a szavazás elhalasztását kérjük. A tisztesség azonban megkívánja, hogy hozzátegyem, bármennyire megértem is Lehne úr kívánságát, képviselőcsoportunk demokratikusan működik. Az eredményt nem garantálhatom.
Hannes Swoboda
(DE) Elnök úr! Rövid leszek. Az elmúlt néhány napban két kinevezést terjesztettek elő: először is az Európai Bizottság washingtoni amerikai képviselőjéét, másodszor pedig az afganisztáni különleges képviselőjéét. Mindkét kinevezés ellentmondásos és különböző viták folynak velük kapcsolatban. E pillanatban nem kívánok kitérni az érdem kérdésére. Csupán annyit kérnék, elnök úr, hogy hivatalba lépésük előtt mindketten jelenjenek meg a Külügyi Bizottság előtt, hogy itt is lehetőségünk legyen egy intenzív vitára, és bízom benne, hogy a Bizottság, illetve a Tanács elnöke maradéktalan támogatásáról biztosít majd bennünket az Ön segítségével, elnök úr.
(Taps)
